
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

R E P U B L I K A   H R V A T S K A

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, OIB: 85821130368, za provedbu skraćenog stečajnog postupka nad dužnikom ISSA – EXIM VELETRGOVINA d.o.o. Milna, Otok Brač, OIB: 71140115712, dana 19. siječnja 2018. 


r i j e š i o   j e                                               

Obustavlja se skraćeni stečajni postupak nad dužnikom ISSA – EXIM VELETRGOVINA d.o.o. Milna, Otok Brač, OIB: 71140115712.


Obrazloženje

Financijska agencija, Regionalni centar Split podnijela je ovom sudu 7. studenog 2017., na temelju odredbe čl. 429. st. 1. Stečajnog zakona (Narodne novine broj 71/15 i 104/17, dalje SZ), zahtjev za provedbu skraćenog stečajnog postupka nad dužnikom ISSA – EXIM VELETRGOVINA d.o.o. Milna.

U podnesenom zahtjevu je navedeno da dužnik na dan 23.10.2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 94.620,48 kn, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.

Budući da su prema podacima iz podnesenog zahtjeva, kao i podacima iz sudskog registra za dužnika, bile ispunjene pretpostavke za provedbu skraćenog stečajnog postupka u smislu odredbi čl. 428. SZ-a, ovaj sud je temeljem odredbi čl. 430. SZ-a, na mrežnoj stranici e-Oglasna ploča sudova, 4. prosinca 2017. objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 

Predlagatelj Republika Hrvatska, Ministarstvo financija je pravovremeno, 19. prosinca 2017. podnio ovom sudu prijedlog za otvaranje stečajnog postupka nad dužnikom, navodeći da prema dužniku ima dospjelih, a nenamirenih tražbina u ukupnom iznosu od 39.278,03 kn. U privitku prijedloga, a kao dokaz vjerojatnosti postojanja tražbine prema dužniku, predlagatelj je dostavio podatke Porezne uprave o stanju računa dužnika kao poreznog obveznika na dan 12.12.2017. Isto tako, predlagatelj je naveo da dužnik raspolaže imovinom koja je dostatna za namirenje troškova stečajnog postupka, a što da je razvidno iz godišnjeg financijskog izvještaja dužnika za 2016. godinu, koji je također dostavljen uz prijedlog. Sukladno tome, predlagatelj – vjerovnik Republika Hrvatska je predložio sudu obustaviti skraćeni stečajni postupak i donijeti rješenje o pokretanju prethodnog postupka odnosno rješenje o otvaranju stečajnog postupka.

Odredbama čl. 431. st. 1. i 2. SZ-a propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U tom slučaju, sud će po službenoj dužnosti donijeti rješenje o otvaranju i zaključenju skraćenog stečajnog postupka, a odredbe članaka 132. i 133. te članaka 286. – 292. SZ-a će se primijeniti na odgovarajući način.

Budući da je predlagatelj – vjerovnik Republika Hrvatska, unutar roka od 45 dana, podnio prijedlog za otvaranje stečajnog postupka nad dužnikom, a isti je sukladno odredbi čl. 114. st. 3. SZ-a oslobođen od plaćanja predujma za namirenje troškova stečajnog postupka, to samim time u konkretnom slučaju nisu ispunjene pretpostavke za donošenje rješenja o otvaranju i zaključenju skraćenog stečajnog postupka nad dužnikom u smislu odredbi čl. 431. SZ-a. Radi navedenog, ovaj skraćeni stečajni postupak je valjalo obustaviti pa je stoga sud, temeljem odredbi čl. 433. SZ-a, odlučio kao u izreci ovog rješenja.

O daljnjem tijeku ovog postupka, odnosno donošenju rješenja o pokretanju prethodnog postupka ili donošenju rješenja o otvaranju stečajnog postupka (sukladno odredbama 115. ili 116. SZ-a), sud će odlučiti posebnim rješenjem, nakon pravomoćnosti ovog rješenja.

U Splitu, 19. siječnja 2018. 
 
S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.

DNA:
-  podnositelju zahtjeva – Financijskoj agenciji, RC Split
-  predlagatelju – vjerovniku Republika Hrvatska, po ŽDO Split
-  dužniku
-  e-Oglasna ploča suda 
-  u spis

